93α. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 141692 της 7/15 Δεκ. 1970 (ΦΕΚ Β΄ 903) Περί του τρόπου και χρόνου αποδόσεως εις το Δημόσιον των συντάξεων περί ων το εδάφ. 2 του άρθρ. 4 του Ν.Δ. 622/1970 ΄Εχοντες υπ’ όψει τας διατάξεις του άρθρ. 4 του Ν.Δ. 622 του 1970 «περί συνταξιοδοτήσεως των οικογενειών των αποβιούντων εν υπηρεσία Πρωθυπουργών, Αντιπροέδρων Κυβερνήσεως, Υπουργών και Υφυπουργών», αποφασίζομεν: Ορίζομεν όπως η εκ μέρους των Ασφαλιστικών Οργανισμών απόδοσις εις το Δημόσιον των συντάξεων, περί ων το εδάφ. 2 του άρθρ. 4 του Ν.Δ. 622/1970 ενεργείται ως ακολούθως: Οι υπόχρεοι προς απόδοσιν Ασφαλιστικοί Οργανισμοί θα καταθέτωσιν εις το Ταμείον Γενικών Εσόδων το βραδύτερον μέχρι της 10ης εκάστου μηνός, ποσόν ίσον προς την υπ’ αυτών καταβλητέαν μηνιαίαν σύνταξιν. Το Ταμείον Γενικών Εσόδων θα εισάγη το ποσόν ως έσοδον του προϋπολογισμού υπ’ αριθ. Κώδικος εσόδων 4199 και θα υποβάλλη εις την Υπηρεσίαν Συντάξεων, μέχρι της 15ης εκάστου μηνός, κατάστασιν εμφαίνουσαν αναλυτικώς τα κατατεθέντα αυτώ ποσά. Εις περίπτωσιν μη καταθέσεως του κατά τ’ ανωτέρω ποσού του υποχρέου Οργανισμού εντός της ως είρηται προθεσμίας, το Ταμείον Γενικών Εσόδων βεβαιοί τούτο οίκοθεν εις βάρος του Οργανισμού και μεριμνά δια την είσπραξίν του κατά τα κεκανονισμένα, επιβαλλομένων εν τη περιπτώσει ταύτη και των υπό του Νόμου «περί εισπράξεως Δημοσίων εσόδων» προβλεπομένων προσαυξήσεων. Οι ως άνω Ασφαλιστικοί Οργανισμοί, υποχρεούνται όπως γνωστοποιώσιν εις την Υπηρεσίαν Συντάξεων, πάσαν μεταβολήν εις το ποσόν της υπ’ αυτών καταβλητέας συντάξεως. 